**Vedtægter for Ajstrup forsamlingshus**

**§1 Navn og hjemsted**

Foreningens navn er Ajstrup Forsamlingshus, og dets hjemsted er Norsmindevej 40, 8340 Malling.

**§2 Formål**

Foreningens formål er at drive og opretholde Ajstrup Forsamlingshus som almennyttig lokalt samlingspunkt efter de stedlige behov og fælles aktiviteter af kulturel, foreningsmæssig, politisk og selskabelig art. Foreningen understøtter samhørighed og fællesskab mellem områdets beboere og er tilknyttet Landsforeningen Danske Forsamlingshuse gennem dennes amtsforening.

**§3 Medlemmer**

Medlemskabet er personligt på navn og gælder hele husstanden. Medlemmer er de, som ikke er restance og står på medlemslisten, eller som har været interessenter under tidligere vedtægter. Disse personer er i enhver henseende ligestillet.

Indmeldelse sker ved henvendelse til et bestyrelsesmedlem. Ved indmeldelse henvises der til hjemmesiden, hvor vedtægterne kan ses. Bestyrelsesmedlemmet skal oplyses den, som ønsker indmeldelse, om hvordan der skal betales. Udmeldelse sker ved henvendelse til et bestyrelsesmedlem. Ved restance slettes medlemmet automatisk.

Medlemskontingent fastsættes på den ordinære generalforsamling.

**§3.1 kontingent betaling**

Man betaler for indeværende år, ved indmeldelse efter 1/7, så betales der halvt kontingent for første år.

**§4 Generalforsamling**

Generalforsamlingen er foreningens øverste myndighed. Ordinær generalforsamling afholdes hvert år i februar måned. Indkaldelse sker med mindst 14 dages varsel i lokale blade og/eller pr. e-mail til medlemmer, hvis der ikke er en e-mail oplyst på medlemmet henvises til hjemmesiden. Forslag fra medlemmer til behandling på generalforsamlingen indgives skriftligt til formanden senest 8 dage før.

Dagsorden for ordinær generalforsamling skal mindst indeholde følgende:

1. Valg af dirigent
2. Formandens beretning
3. Fremlæggelse af det reviderede regnskab
4. Indkomne forslag
5. Orientering om foreningens budget
6. Forslag til pris på medlemskab evt. årskontigent
7. Valg af bestyrelse:
8. Bestyrelsesmedlemmer for 2 år, i lige år 4, og i ulige år 3.
9. En første- og en anden bestyrelsessuppleant for et år.
10. To revisorer for et år
11. En revisorsuppleant for et år
12. Eventuelt

Bestyrelsen udpeger en referent, som sammen med dirigenten underskriver referatet af generalforsamlingens beslutning. Afstemning foregår ved almindelig håndsoprækning. Skriftlig afstemning anvendes ved personvalg mellem flere foreslåede, eller hvis dirigenten skønner det nødvendigt. Ved hver afstemning kan hvert tilstedeværende medlem afgive 1 stemme pr. husstand. Der kan ikke stemmes ved fuldmagt eller stedfortræder. Ekstraordinær generalforsamling lader bestyrelsen holde tilsvarende, hvis den finder det nødvendigt, eller hvis 1/3 af medlemmerne skriftligt begærer det og angiver punkter til behandling. Kun punkter/forslag bekendtgjort for medlemmerne på indkaldelsen til ekstraordinær generalforsamling kan behandles der.

**§5 Bestyrelsen**

Indenfor rammerne af den gældende retstilstand af disse vedtægter og af generalforsamlingernes beslutning har bestyrelsen myndighed til at lede foreningen, samt forestå udlejning af forsamlingshuset og påser, at udlejningen sker indenfor de rammer, som angivet for forsamlingshusets formål. Bestyrelsen kan afvise arrangementer og lejemål, som kan forekomme hærværkstruende, i strid med brandværnsregler eller husets formål.

Bestyrelsen består af 7 medlemmer. De vælges for 2 år og afgår skiftevis i lige og ulige år.

Bestyrelsen konstituerer sig umiddelbart efter afholdelse af ordinær generalforsamling. Bestyrelsen vælger selv formand og kasserer mellem sig.

**§6 Økonomi, regnskab og revision**

Regnskabsåret går fra 1. januar til 31. december. Regnskabet revideres af 2 revisorer. Foreningens likvide midler skal være anbragt i pengeinstitut. Af overskud kan intet udbetales til medlemmerne. Beløb indbetalt af medlemmer eller almennyttige bidrag kan ikke udbetales igen. Regnskabet indsendes til Århus kommune v/ Sport og Fritid til orientering.

**§8 Tegning**

Foreningen tegnes i den daglige økonomi af formand eller kasserer.

Pantsætning, optagelse af lån eller lignende transaktioner, som kan forpligte foreningen, forudsætter beslutning i bestyrelsen og efterfølgende generalforsamlingsgodkendelse.

**§9 Hæftelse**

Foreningen hæfter alene med sine aktiviteter. Ingen kan personligt hæfte eller drages til økonomisk ansvar som formand, kasserer, bestyrelsesmedlem, valgt revisor eller medlem, undtaget i tilfælde af handling eller undladelser overfor foreningen, som efter almindelig retstilstand kunne være personligt ansvars-pådragende.

**§10 Vedtægtsændringer**

En generalforsamling kan behandle forslag om ændring af vedtægter, hvis medlemmerne indkaldes mindst 14 dage forud pr. brev. Med forslagene vedlagt. Bestyrelsen eller 1/3 af medlemmerne kan indgiveforslag om vedtægtsændring. Sammen med et forslag udsendes til sammenligning den hidtidige vedtægt. Ændringer i de dele af vedtægten, der således er udsendt ændringsforslag til forud, kan vedtages på generalforsamlingen med almindeligt flertal.

**§11 Foreningens opløsning**

Opløsningen af foreningen kan kun finde sted, når 75% af samtlige medlemmer stemmer for det på generalforsamlingen. Ønsker et flertal af de fremmødte medlemmer det, sammenkaldes til en ny generalforsamling, som skal ske med 14 dages varsel. En på denne generalforsamling tagen beslutning om opløsning er gyldig ved simpelt flertal.

Ved en opløsning stilles evt. overskydende midler til rådighed for foreninger i lokalområdet med almennyttige formål til gavn for især børn og ældre. Den opløsende generalforsamling beslutter, hvem der skal forestå den økonomiske afvikling og fordeling af midlerne som bestemt. Der kan ikke ske udlodning til forsamlingshusets medlemmer.

**§12 Ikrafttrædelse**

Denne vedtægt træder i kraft den 26. marts 2008 i stedet for den hidtidige vedtægt.

Med den nye vedtægt, hvormed forsamlingshuset følger lovgivningens påbud, som hindrer fortsat forsamlingshusdrift som interessentskab, indtræder Ajstrup Forsamlingshus i samtlige de forpligtigelser og rettigheder overfor tredjemand, som hidtil har omfattet det identiske selskab I/S Ajstrup forsamlingshus, herunder ejendomsretten til forsamlingshusets faste ejendom, beholdning, løsøre m.v., ligesom foreningen med sin faste ejendom og sine andre aktiver hæfter for selskabets hidtidige forpligtigelser og gæld.

Således vedtaget på ekstraordinær generalforsamling den 22. februar 2024

Som dirigent Som referent

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_

Mette Møller Holdt Kaj Schougaard